**KLAIPĖDOS MIESTO SAVIVALDYBĖS ADMINISTRACIJA**

**STRATEGINIO PLANAVIMO GRUPĖS**

**POSĖDŽIO PROTOKOLAS**

2016 m. liepos 22 d. Nr. T1-233

Klaipėda

Posėdis įvyko 2016-07-014

Posėdžio pradžia: 9.00 val.

Posėdžio pabaiga: 10.00 val.

Posėdžio pirmininkas – S. Budinas, Savivaldybės administracijos direktorius.

Posėdžio sekretorė – A. Čepienė, Strateginio planavimo skyriaus vyriausioji specialistė.

Dalyvavo: I. Butenienė, Strateginio planavimo skyriaus vedėja, M. Katauskienė, Centralizuoto vidaus audito skyriaus vedėja, K. Macijauskas, Urbanistinės plėtros departamento direktorius, Elida Mantulova, Savivaldybės administracijos direktoriaus pavaduotoja, A. Michailov, Savivaldybės administracijos direktoriaus pavaduotojas, A. Špučienė, Finansų ir turto departamento direktorė, V. Venckutė-Palaitienė, Informavimo ir e. paslaugų skyriaus vedėja, R. Zulcas, Investicijų ir ekonomikos departamento direktorius, N. Laužikienė, Ugdymo ir kultūros departamento direktorė.

Nedalyvavo: L. Dūda, Miesto ūkio departamento direktorius, R. Kambaraitė, Finansų ir turto departamento Finansų skyriaus vedėja, A. Daujotienė, Socialinių reikalų departamento direktorė.

Pakviesti: J. Simonavičiūtė, mero pavaduotoja, A. Šulcas, mero pavaduotojas, R. Povilanskienė, Miesto ūkio departamento Aplinkos kokybės skyriaus vedėja, N. Lendraitis, Ugdymo ir kultūros departamento Kultūros skyriaus vedėjas, A. Liesytė, Socialinių reikalų departamento Socialinės paramos skyriaus vedėja, J. Genys, Mažosios Lietuvos istorijos muziejaus direktorius, Ignas Kazakevičius, Klaipėdos kultūrųkomunikacijų centro direktorius.

Darbotvarkė:

1. Dėl pritarimo BĮ „Klaipėdos kultūros komunikacijų centras“ dalyvavimo projekte pagal Interreg V-A Latvijos–Lietuvos bendradarbiavimo per sieną programą;

2. Dėl leidimo tęsti BĮ „Mažosios Lietuvos istorijos muziejus“ vykdomo ekspozicijos „Muziejus 39/45“ viešojo pirkimo procedūras (N. Lendraitis, J. Genys);

3. Dėl pritarimo dalyvavimui projekte „Miesto gamtinių vertybių valdymo sprendimai“ pagal Interreg Lietuvos–Latvijos bendradarbiavimo per sieną programą.

4. Dėl investicijų projektų parengimo.

**1. SVARSTYTA**. Dėl pritarimo BĮ „Klaipėdos kultūros komunikacijų centras“ dalyvavimo projekte „Baltic Gravity“/„Baltijos gravitacija“ pagal Interreg V-A Latvijos–Lietuvos bendradarbiavimo per sieną programą.

I. Kazakevičius supažindino su projekto „Baltic Gravity“/„Baltijos gravitacija“ veiklomis. Projektas susijęs su gebėjimų ugdymu kultūros ir kūrybinių industrijų srityje bei kultūros ir kūrybinių industrijų verslo paramos infrastruktūros gerinimu. Programoje dalyvautų ne pradedantys verslininkai, o įvairių sričių menininkai, dizaineriai. Pagrindinis projekto partneris būtų *Liepojos savivaldybės įstaiga “Kultūros Departamentas”,* kiti partneriai ­*– Kuldygos savivaldybė, Klaipėdos kultūrų komunikacijų centras, Kultūros fabrikas.* Tarp partnerių institucijų bus vykdomi mainų vizitai, kurių paskirtis ugdyti menininkų kūrybinius gebėjimus naudojant naujas technologijas, bei plėtoti bendradarbiavimą per sieną. Gavus nefinansinę paramą (seminarai, patirčių dalinimasis), planuojama patobulinti ar naujai sukurti verslo paramos paslaugas 30 subjektų.

Klaipėdos kultūrų komunikacijų centras suinteresuotas įsigyti programinės įrangos ir kompiuterių tolimesniam kūrybinių industrijų vystymui, o Kultūros fabrikas planuotų įsigyti baldų, įrangos koncertų salei, spausdintuvus, kompiuterius ir spinteles bendroje darbinėje erdvėje. Tai būtų 2 metus trunkantis projektas, kurio veiklos būtų vystomos visame Baltijos regione, ne tik Klaipėdos senamiestyje.

Projekto biudžetas – 160 000 Eur (Europos regioninės plėtros fondo (toliau – ERPF) dalinio finansavimo lėšos 85 proc. – 136 000 Eur, SB lėšos 15 proc. – 24 000 Eur). Kasmet (nuo 2017 m.) reiktų planuoti po 80 000 Eur SB lėšų, iš kurių 85 proc. ERPF lėšų grįžtų į biudžetą po veiklų įvykdymo. Daugiau apie projektą pateikta 2016-06-23 rašte Nr. 51 (pridedama prie protokolo).

NUTARTA:

1. Pritarti BĮ „Klaipėdos kultūros komunikacijų centras“ dalyvavimui projekte „Baltic Gravity“/„Baltijos gravitacija“ pagal Interreg V-A Latvijos–Lietuvos bendradarbiavimo per sieną programą.

2. Įpareigoti Ugdymo ir kultūros departamentą parengti savivaldybės tarybos sprendimo projektą dėl dalyvavimo Baltic Gravity“/„Baltijos gravitacija“ projekte.

**2. SVARSTYTA.** Dėl leidimo tęsti BĮ „Mažosios Lietuvos istorijos muziejus“ vykdomo ekspozicijos „Muziejus 39/45“ viešojo pirkimo procedūras.

J. Genys prašo pritarimo papildomų 11,8 tūkst. Eur lėšų skyrimui 2017 m. ir viešųjų pirkimų procedūrų tęsimui dėl Mažosios Lietuvos istorijos muziejaus ekspozicijos „Muziejus 39/45“ įkūrimo piliavietėje, Priešpilio g. 2. Muziejinė ekspozicija bus įrengta pritaikant šiuolaikines informacines technologijas. 2016–2018 m. SVP 8 programos 010201 priemonės „Kultūros įstaigų veiklos organizavimas“ papriemonėje „BĮ Klaipėdos miesto savivaldybės Mažosios Lietuvos istorijos muziejaus veiklos organizavimas“ 2016–2017 metais buvo suplanuota 267 000 Eur, tačiau konkurso dalyviai pasiūlė didesnę kainą – 278 784 Eur (skirtumas 11 784 Eur).

NUTARTA:

Pritarti papildomų 11,8 tūkst. Eur lėšų skyrimui 2017 m. ir leisti tęsti viešųjų pirkimų procedūras.

**3. SVARSTYTA.** Dėl pritarimo dalyvavimui projekte „Miesto gamtinių vertybių valdymo sprendimai“ pagal Interreg Lietuvos–Latvijos bendradarbiavimo per sieną programą.

R. Povilanskienė prašo pritarimo dalyvavimui projekte „Miesto gamtinių vertybių valdymo sprendimai“ pagal 2014–2020 m. Interreg V-A Latvijos–Lietuvos bendradarbiavimo per sieną programą (pridedamas 2016-07-14 raštas Nr. VS-3994), kurio pagrindinė veikla būtų nukreipta į pasirinktų gamtinių teritorijų sutvarkymą, sukuriant smulkią infrastruktūrą su viešinimo informacija visuomenei (smulkios infrastruktūros sukūrimas apie 10 vietų):

* lesyklų žiemojantiems paukščiams su informaciniais ženklais apie paukščių rūšis ir jų lesinimą įrengimas;
* vaikų žaidimo aikštelėse gamtamokslinio švietimo žaidimų, užduočių iš natūralių medžiagų įrengimas;
* skirtingais metų laikais sutinkamos biologinės įvairovės pažinimo stendų (sausumos ir vandens augalų, paukščių, vabzdžių, šikšnosparnių) įrengimas;
* laukinių gyvūnų globos priemonių įrengimas (paukščių inkilai, šikšnosparnių inkilai, plaukiojančios salos, vandens paukščių perėjimo inkilai, pinti krepšiai, vabzdžių namukai);
* plaukiojančių salų, natūralių medžiagų vandens paukščių perimviečių įrengimas.

Projekto trukmė 24 mėn. Projekto biudžetas apie 620 000 Eur, iš jų kiekvienam partneriui tenka: Klaipėdos miesto savivaldybės administracijai (KMSA) – 120 000 Eur, Kuršių nerijos nacionaliniam parkui – 120 000 Eur, Pajūrio regioniniam parkui – 80 000 Eur, Klaipėdos universitetui – 150 000 Eur, Latvijos aplinkos apsaugos agentūrai – 150 000 Eur.

KMSA projekto biudžetas – 120 000 Eur (Europos regioninės plėtros fondo (toliau – ERPF) dalinio finansavimo lėšos 85 proc. – 102 000 Eur, SB lėšos 15 proc. – 18 000 Eur). Kasmet (nuo 2017 m.) reiktų planuoti po 60 tūkst. Eur SB lėšų, iš kurių 85 proc. ERPF lėšų grįžtų į biudžetą po veiklų įvykdymo.

R. Zulcas pasiūlė šio projekto veiklas, t.y., smulkios infrastruktūros su viešinimo informacija visuomenei sukūrimą, integruoti į suplanuotus ir jau pradėtus rengti parkų (Ąžuolyno giraitės, Sąjūdžio parko, Trinyčių parko, Poilsio parko ir Melnragės parko) sutvarkymo projektus. Parkų tvarkybos projektuose galėtų atsirasti gamtosauginio švietimo segmentas.

NUTARTA:

1. Pritarti dalyvavimui projekte „Miesto gamtinių vertybių valdymo sprendimai“ pagal 2014–2020 m. Interreg V-A Latvijos–Lietuvos bendradarbiavimo per sieną programą.

2. Įpareigoti Miesto ūkio departamentą parengti savivaldybės tarybos sprendimą dėl paraiškos teikimo.

3. Projekto veiklas (smulkios infrastruktūros įrengimą) sieti su strateginiame veiklos plane suplanuotais tvarkyti parkais (Ąžuolyno giraite, Sąjūdžio parku, Trinyčių parku, Poilsio parku ir Melnragės parku).

**4. SVARSTYTA.**  Dėl investicijų projektų parengimo.

I. Butenienė informavo, kad yra gautas kreipimasis iš Socialinės paramos bei Investicijų ir ekonomikos departamento dėl poreikio perskirstyti 7000 Eur lėšų tarp priemonių 12 programoje 2016 m. – sumažinant priemonės „Piniginės socialinės paramos nepasiturinčioms šeimoms ir vieniems gyvenantiems asmenims bei paramos mirties atveju teikimas, išmokant pašalpas ir kompensacijas“ finansavimą 7000 Eur ir po 3500 Eur didinant finansavimą priemonėms – „Savarankiško gyvenimo namų steigimas socialinės rizikos asmenims“ ir „Laikino apnakvindinimo, apgyvendinimo namų infrastruktūros modernizavimas (Šilutės pl. 8, nakvynės namai)“. Yra gautas Regioninės plėtros departamento prie Vidaus reikalų ministerijos kvietimas teikti projektinius pasiūlymus anksčiau nei buvo planuota 2016–2018 m. SVP, papildomai reikalingos lėšos 2016 m. investicijų projektų parengimui, kurių kiekvieno preliminari kaina būtų apie 3500 eurų.

NUTARTA:

Pritarti lėšų perskirstymui tarp 12 programos priemonių 2016 m.

Posėdžio pirmininkas Saulius Budinas

Posėdžio sekretorė Audra Čepienė